**Prizonier în carcera lumii**

*Liliana Tirel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te simți prizonier în carcera lumii

aștepți adormirea să te salvezi

să nu mai fii

,,îmbrăcat în răni de ceață”

în zbateri ce ascund

trădări perfide

rostogolite sub patima

eternității.

Ești ca o pasăre într-o colivie închisă

lovești cu aripa pereții încercând

să oprești pervertirea firii

să lupți - să ieși viu.

Respiri singurătatea…tăcerea

care, la rândul lor,

devin captive

într-o captivitate

absolută.

Te simți prizonier în carcera lumii

te ridici să fugi, dar poți...

poți construi o viață între

între răsărit și apus?